Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 170/14/6606	Lučenec, 30.6.2014
EEČ : 2-47-81-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Okresnému úradu, odboru všeobecnej vnútornej správy v Lučenci na prejednanie priestupku proti občianskemu spolunažívaniu podľa § 49 odsek 1 písmeno d/ Zákona č. 372/1990 Zbierky o priestupkoch v znení zmien a doplnkov

dňa 06.02.2014 asi o 15.00 hod., vo vchode bytovky na prízemí, na ul. Banskej 122/31 v obci XXXXX udrel XXXXX, nar. XXXXX päsťou do oblasti tváre, následkom čoho tento spadol na podlahu chodby, kde ho ešte kopal do hlavy a spôsobil mu zranenia a to pomliaždenie hlavy v spánkovo temennej oblasti vpravo a pomliaždenie nosa s krvácaním z nosa, ktoré si vyžiadali liečenie a práceneschopnosť od 06.02.2014 do 11.02.2014 t.j. 6 dní  

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
	Uznesením povereného príslušníka Obvodného oddelenia PZ v XXXXX, sp.zn. ORP-391/PT-LC-14 z 24.03.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX za prečin ublíženia na zdraví podľa § 156 odsek 1 Trestného zákona na tom skutkovom základe, že  dňa 06.02.2014 asi o 15.00 hod., vo vchode bytovky na prízemí, na ul. Banskej 122/31 v obci XXXXX udrel XXXXX, nar. XXXXX päsťou do oblasti tváre, následkom čoho tento spadol na podlahu chodby, kde ho ešte kopal do hlavy a spôsobil mu zranenia a to pomliaždenie hlavy v spánkovo temennej oblasti vpravo a pomliaždenie nosa s krvácaním z nosa, ktoré si vyžiadali liečenie a práceneschopnosť v trvaní 14 dní.

	Obvinený XXXXX vo svojej výpovedi uviedol, že v inkriminovanom čase po slovnej hádke udrel XXXXX päsťou do tváre, následkom čoho tento spadol na podlahu chodby, kde ešte viackrát kopol do neho, ale koľkokrát, to si už presne nepamätá. 

	Svedok - poškodený  XXXXX vo svojej výpovedi uviedol, že dňa 06.02.2014 v popoludňajších hodinách vo vchode bytovky na prízemí na ul. Banskej 122/31 v obci XXXXX došlo medzi ním a obvineným XXXXX k fyzickému kontaktu, pričom ho obvinený udrel päsťou do tváre, následkom čoho spadol na zem a obvinený ho ešte kopal do hlavy.

	Z odborného vyjadrenia vypracovaného XXXXX, znalcom z odboru zdravotníctvo a farmácia, odvetvie chirurgia, traumatológia vyplýva, že XXXXX utrpel zranenia a to pomliaždenie hlavy v spánkovo temennej oblasti vpravo a pomliaždenie nosa s krvácaním z nosa, ktoré si vyžiadali liečenie a práceneschopnosť od 06.02.2014 do 11.02.2014 t.j. 6 dní.  Doba liečenia a práceneschopnosti v trvaní 14 dní bola neadekvátne dlhá, pričom išlo o ľahké zranenia. Mechanizmus vzniku zranení poškodeného XXXXX je pôsobenie tupého predmetu bez výstupkov a hrán - päsť, dlaň, topánka, zem - podlaha chodby na oblasť hlavy, čím došlo k pomliaždeniu kože a podkožia v tejto oblasti so zakrvácaním do podkožia v oblasti spánkovo temennej vpravo a ku krvácaniu z nosa. 

	Z ustanovenia § 123 odsek 2 Trestného zákona vyplýva, že ublížením na zdraví sa na účely tohto zákona rozumie také poškodenie zdravia iného, ktoré si objektívne vyžiadalo lekárske vyšetrenie, ošetrenie alebo liečenie, počas ktorého bol nie iba na krátky čas sťažený obvyklý spôsob života poškodeného, čo podľa ustálenej praxe predstavuje dobu práceneschopnosti v trvaní sedem dní. 

	Z tohto jednoznačne vyplýva, že konanie obvineného XXXXX nemožno kvalifikovať ako prečin ublíženia na zdraví podľa § 156 odsek 1 Trestného zákona, nakoľko poškodenému XXXXX nebolo spôsobené zranenie, ktoré by si vyžiadalo liečenie a práceneschopnosť v trvaní minimálne 7 dní a podľa odborného vyjadrenia bol iba na krátky čas sťažený jej obvyklý spôsob života. S poukazom však na neprístojné konanie menšieho rozsahu spočívajúce v tom, že obvinený XXXXX úmyselne narušil občianske spolunažívanie a to drobným ublížením na zdraví, môže jeho protiprávne konanie zakladať len zodpovednosť z priestupku proti občianskemu spolunažívaniu podľa § 49 odsek 1 písmeno d/ Zákona č. 372/1990 Zbierky o priestupkoch v znení zmien doplnkov , nakoľko sa jedná o menšiu intenzitu fyzického útoku, ktorý by mohol prejednať Okresný úrad, odbor všeobecnej vnútornej správy v Lučenci. 

	Na základe týchto dôvodov som preto rozhodol tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor